শুল্কে বেআইনি তকমা ঘোচাতে সুপ্রিম কোর্টে ট্রাম্প, এবার কী হবে?

ওয়েব ডেস্ক: আশঙ্কায় মার্কিন প্রেসিডেন্ট ডোনাল্ড ট্রাম্প (Donald Trump)! সুপ্রিম কোর্টের শুল্ক মামলায় (Tariffs Case) মার্কিন প্রশাসনের হার বড়সড় আর্থিক ক্ষতির মুখে ফেলতে পারে আমেরিকাকে। বুধবার এমন আশঙ্কার কথাই প্রকাশ পেল ট্রাম্পের মুখে। তিনি জানিয়েছেন, সুপ্রিম কোর্টে শুল্ক সংক্রান্ত মামলায় তাঁর প্রশাসন যদি জিততে না পারে তাহলে ইউরোপীয় ইউনিয়ন, জাপান, দক্ষিণ কোরিয়া-সহ একাধিক দেশের সঙ্গে হওয়া মার্কিন বাণিজ্য চুক্তি শিথিল হয়ে যেতে পারে। তিনি সতর্ক করেছেন, এই মামলায় হারলে আমেরিকাকে ‘ভীষণ ভুগতে হবে।’

উল্লেখ্য, গত সপ্তাহে ট্রাম্পের চাপানো অনেক শুল্ককেই ‘বেআইনি’ বলে তকমা দিয়েছে মার্কিন অ্যাপিল কোর্ট। এই তকমা ঘোচাতেই এখন মরিয়া ট্রাম্প। এদিন হোয়াইট হাউসে দাঁড়িয়ে সাংবাদিকদের ট্রাম্প জানিয়েছেন, তাঁর প্রশাসন সুপ্রিম কোর্টে আবেদন করবে যাতে সেই রায় উল্টে দেওয়া যায়। তবে ট্রাম্পের আশা শেষ পর্যন্ত এই মামলায় তাঁরাই জয়ের হাসি হাসবেন।

আরও পড়ুন: করোনা ভ্যাকসিন ‘জীবনদায়ী’ প্রশ্ন ট্রাম্পের? বিবৃতি ফাইজার, মোর্ডানার

ট্রাম্পের কথায়, “আমরা ইউরোপীয় ইউনিয়নের সঙ্গে একটা বানিজ্য চুক্তি করেছি। ইউরোপীয় ইউনিয়ন আমাদের প্রায় এক ট্রিলিয়ন ডলার দিচ্ছে। আর জানেন কি? তাঁরা খুশি। কাজটা সম্পূর্ণ হয়েছে। সব চুক্তি সম্পন্ন। এখন যদি কোর্টে হেরে যাই, তাহলে বোধহয় চুক্তি শিথিল হয়ে যাবে।” বলা বাহুল্য, তাঁর এই মন্তব্য থেকেই স্পষ্ট যে সুপ্রিম কোর্টে চলা শুল্ক মামলায় তাঁর প্রশাসনের হার বড় বাণিজ্য চুক্তিগুলিকে বাতিল করতে পারে।

ট্রাম্প সতর্ক করে বলেন, “আমাদের দেশের ধনী হওয়ার সুযোগ রয়েছে। আবার দরিদ্রও হয়ে যেতে পারে। আমরা যদি এই মামলায় জিততে না পারি সেক্ষেত্রে আমাদের দেশ ভীষণ ভুগবে, ভীষণ ভুগবে।”

দেখুন অন্য খবর